Totul s-a întâmplat pe şoseaua de centură a Galaţiului.

Din primele informaţii, cele două autovehicule se deplasau pe sensuri opuse de mers, iar şoferul român a vrut să întoarcă în faţa maşinii americanilor pentru a-i escorta până la Poligonul din Smârdan.

Blindatul străinilor nu a mai avut cum să-l evite şi l-a lovit în plin. Din fericire nicio persoană nu a fost rănită.

„Am auzit o frânare violentă, un vuiet de frână şi apoi impactul. Am auzit o buşitură şi atât. Au ieşit pe picioare, au plecat pe picioare. Bine că sunt numai fiare" spune un martor.

La faţa locului au ajuns şi agenţii de la Poliţia Rutieră, iar cei doi şoferi au fost chemaţi să dea declaraţii pentru a se stabili cauzele accidentului.

Reporter: Mihaela Brazdeş

Operator: Marian Munteanu